钦定古今图书集成/明伦汇编/氏族典/第302卷 > 梁持胜
## 钦定古今图书集成/明伦汇编/氏族典/第302卷 > 梁持胜

按《金史梁持胜传》：“持胜，字经甫，本名询谊，避宣宗嫌
名改焉。保大军节度使襄之子，多力善射。泰和六年
进士，复中宏词，累官太常博士，迁咸平路宣抚司经
历官。兴定初，宣抚使蒲鲜万奴有异志，欲弃咸平，徙
曷懒路。持胜力正之，万奴怒，杖之八十，持胜走上京，
告行省太平。是时太平已与万奴通谋，口称持胜忠”
而心实不然，署持胜左右司员外郎。既而太平受万
奴命，焚毁上京宗庙，执元帅承充，夺其军。持胜与提
控咸平治中裴满赛不、万户韩公恕约，杀太平，复推
承充行省事，共伐万奴，事泄，俱被害。